ઘડપણ કોણે મોકલ્યું?


અન્ય સંસ્કરણ

ઘડપણ કોણે મોકલ્યું જાણ્યું જોબન રહે સૌ કાળ - ઘડપણ. - ટેક.

ઉંબરા તો ડુંગરા થયા રે, પાદર થયાં રે પરદેશ, 
ગોળી તો ગંગા થઈ રે, અંગે ઊજળા થયા છે કેશ. --  ઘડપણ 

નહોતું જોઈતું તે શીદ આવિયું રે, નહોતી જોઈ તારી વાટ, 
ઘરમાંથી  હળવા થયા  રે, કહે ખૂણે ઢાળો એની ખાટ.  --  ઘડપણ

નાનપણે  ભાવે લાડવા રે, ઘડપણે ભાવે સેવ, 
રોજ ને રોજ જોઈએ  રાબડી રે, એવી બળી રે ઘડપણની ટેવ. --  ઘડપણ 

પ્રાતકાળે પ્રાણ માહરા રે, અન્ન વિના અકળાય, 
ઘરના કહે મરતો નથી રે, તેને બેસી રહેતા શું થાય. --  ઘડપણ

દીકરા તો જૂજવા થયા રે, વહૂઅરો દે છે ગાળ, 
દીકરીઓને જમાઈ લઈ ગયા રે, હવે ઘડપણના શા હાલ. --  ઘડપણ

નવ નાડીઓ જૂજવી પડી રે, આવી પહોંચ્યો કાળ, 
બૈરાંછોકરાં ફટ ફટ કરે રે, નાનાં મોટા મળી દે  છે ગાળ.--  ઘડપણ

આવી વેળા અંતકાળની રે, દીકરા પધાર્યા દ્વાર, 
પાંસળીએથી છોડી વાંસળી રે, લઈ લીધી તેણી વાર. --  ઘડપણ

એવું જાણી સૌ હરી ભજો રે, સાંભળજો સૌ સાથ, 
પરઉપકાર કરી પામશો રે, જે કંઈ કીધું હશે જમણે હાથ. --  ઘડપણ

એવું નફટ છે આ વૃદ્ધપણું રે, મૂકી દો સૌ અહંકાર, 
ધરમના સત્ય વચન થકી રે મહેતો નરસૈંયો ઊતર્યો ભવપાર. --  ઘડપણ

નરસિંહ મહેતા